Chinees skuldig aan handel met renosterhoringFoto bloot ter illustrasie. (Foto: Rhino Horn Auction/Argieffoto) ’n 57-jarige Chinese man is Vrydag op drie aanklagte van onwettige renosterhoringhandel skuldig bevind. Die saak is in die Kempton Park-streekshof aangehoor. Shiuhau Chen is ook daaraan skuldig bevind dat hy die Wet op Immigrasie oortree het. Chen is in Augustus 2019 saam met sy medepligtigdes, Eugene Huang en dié se lewensmaat, Ping Wu, deur die Valke in Middelburg in hegtenis geneem. Hul inhegtenisneming het gespruit uit ŉ ondersoek na ŉ renosterhoringsindikaat wat tussen Mpumalanga en Gauteng handel dryf. Huang is egter in aanhouding dood nog voordat die saak aangehoor is. Volgens lt.kol. Philani Nkwalase, polisiewoordvoerder, is Chen en Huang daarvan beskuldig dat hulle renostershoring tussen 2018 en 2019 aangekoop het. Wu is van geldwassery vir haar aandeel in die misdaad aangekla en gevolglik skuldig bevind. Wu het die wins wat uit die verkope van die renosterhoring gemaak is, in ’n bepaalde casino-rekening inbetaal. ŉ Verbeuringsbevel is in Maart verlede jaar toegestaan vir die geld wat aan die agent vir die renosterhoring betaal is, asook die geld in die casino-rekening en twee voertuie wat aan Huang en Chen behoort. Chen sal na verwagting op 10 Februarie gevonnis word.